**Donald "Don" Simpson** (Anchorage, Alaska 29 lokakuuta 1945 – Los Angeles 19. tammikuuta 1996 ) oli yhdysvaltalainen elokuvatuottaja, joka tunnettiin hedonistisesta elämäntyylistään ja suuresta vaikutuksestaan 1980-luvun amerikkalaisiin elokuviin.

Simpson varttui Alaskassa vähävaraisten ja ankaran uskonnollisten vanhempien lapsena. Hän valmistui Oregonin yliopistosta 1966.

1970-luvun alussa hän lähti Hollywoodiin. Aluksi hän tuli toimeen tekemällä pieniä näyttelijäkeikkoja ja lyömällä vetoa tennistaidoistaan ​​lähikentillä. Hän sai myytyä tekemänsä käsikirjoituksen elokuvaan *Cannonball*. Hän aloitti työuran mainosalalla ja myöhemmin siirtyi Warner Bros -yhtiön markkinointipuolelle.

Hänestä tuli yksi Paramountin pomoista 1975. Hänen elokuviaan olivat mm. *American Gigolo* (1980) ja *Upseeri ja herrasmies* (1982). Hän nousi yhtiön tuotantojohtajaksi 1981.

Vuoteen 1983 mennessä Simpsonin huumausaineiden käytöstä oli tullut ongelma. Kun hän kerran johtajien ruokalassa sammui keittolautasen päälle, hän sai potkut. Häntä ei kuitenkaan ajettu pois, vaan sen sijaan hän sai Paramountilta tuottajasopimuksen ja oman toimiston. Silloin hän aloitti liikekumppanuutensa Jerry Bruckheimerin kanssa. He perustivat oman yhtiön vuonna 1983.

Simpson & Bruckheimer tuotti useita menestyksekkäitä, mutta ei erityisen hienovaraisia elokuvia. *Flashdancen* (1983) tekeminen maksoi 7 miljoonaa dollaria, mutta se tuotti maailmanlaajuisesti 201 miljoonan lipunmyyntitulot. *Top Gun* (1986) tuotti 15 miljoonan dollarin budjetilla maailmanlaajuisesti yli 357 miljoonan euron tulot. *Beverly Hills Cop* (1984) teki Eddie Murphystä tähden ja Paramountin 15 miljoonan dollarin sijoitus tuotti 316 miljoonan lipputulot. Jatko-osa *Beverly Hills Cop II* (1987) maksoi 28 miljoonaa ja tuotti 277 miljoonaa. Nämä elokuvat yhdessä keräsivät yli 1,4 miljardin dollarin lipunmyyntitulot.

Simpsonin ja Bruckheimerin elokuville oli tunnusomaista kuvien ja musiikin yhdistäminen tavalla, joka muistutti musiikkivideoita, mutta ei palvellut elokuvakerronnan tarkoitusta. Nämä elokuvat olivat alkusysäys kasvavalle suuntaukselle, jossa elokuvat levittäytyivät huvipuistojen, videopelien, lelujen ja musiikin oheismarkkinoille toinen toisiaan vahvistavaksi rahavirtojen kierteeksi samalla kun Hollywood muuttui elokuvien tuotantopaikasta "elokuvallisen viihteen" tuotantopaikaksi. 

Vuonna 1988 Simpsonin ja Bruckheimerin yritys teki tuottoisan sopimuksen Paramountin kanssa, mutta heidän vuoden 1990 elokuvansa *Days of Thunder* ei enää menestynyt. Kylillä puhuttiin holtittomasta käytöksestä ja kohtuuttomasta rahantuhlauksesta. Elokuva ylitti budjettinsa ja maksoi yli nelinkertaisesti studion keskimääräiseen elokuvaan verrattuna. Neuvotteluiden jälkeen pari lähti Paramountilta Disneylle. 

Simpsonin huumeiden käyttö johti Bruckheimerin ja Simpsonin liikekumppanuuden kariutumiseen. Simpson palkkasi huumevieroitusta varten lääkärin, mutta lääkäri itse kuoli yliannostukseen Simpsonin kartanossa. Simpson kuoli 52-vuotiaana vuonna 1996 sydänkohtaukseen, jonka aiheutti kokaiinin ja reseptilääkkeiden yliannostus.

Elokuvat tuottajana
-------------------

* 1983 *Flashdance*
* 1984 *Beverly Hills Cop*
* 1984 *Thief of Hearts*
* 1986 *Top Gun*
* 1987 *Beverly Hills Cop II*
* 1990 *Days of Thunder*
* 1994 *The Ref*
* 1995 *Pahat pojat*
* 1995 *Purppuravyöhyke*
* 1995 *Levottomat sielut*
* 1996 *The Rock – paluu helvettiin*

Lähteet
-------

1. 1 2 3 4 5  Obituary: Don Simpson *The Independent*.  23.1.1996. Viitattu 1.1.2024. (englanniksi)
2. 1 2 3 4 5 6 7 8 9 10 11  Eric Pace: Don Simpson Is Dead at 52; Produced Blockbuster Films *The New York Times*.  21.1.1996. Viitattu 1.1.2024. (englanniksi)
3. 1 2 3  Don Simpson passes away *EW.com*. Viitattu 1.1.2024. (englanniksi)
4. ↑  Don Simpson Dies *Washington Post*. Viitattu 1.1.2024. (englanniksi)
5. 1 2 3 4 5 6  Tom Fordy: Inside the dark and disturbed life of Don Simpson *The Telegraph*.  31.5.2022. Viitattu 1.1.2024. (englanniksi)
6. ↑  Top Gun (1986) - Financial Information *The Numbers*. Viitattu 1.1.2024.
7. ↑  Beverly Hills Cop (1984) - Financial Information *The Numbers*. Viitattu 2.1.2024.
8. ↑  Beverly Hills Cop II (1987) - Financial Information *The Numbers*. Viitattu 2.1.2024.
9. ↑  Paul Grainge & Mark Jancovich & Sharon Monteith: "21. Postmodernism, High Concept and Eighties Excess", *Film Histories – an Introduction and Reader*. Edinburgh University Press, 2007. ISBN 978 0 7486 1906 1.
10. ↑  Charles Fleming: Days of Plunder *laweekly.com*.  22.4.1998. Viitattu 1.1.2024. (englanniksi)
11. ↑  Chuck Philips, Eric Malnic: Autopsy Finds Don Simpson Died of Overdose *Los Angeles Times*.  27.3.1996. Viitattu 1.1.2024. (englanniksi)

Kirjallisuutta
--------------

* Julia Phillips: *You'll Never Eat Lunch in This Town Again*
* *You’ll Never Make Love in This Town Again*
* Charles Fleming: *High Concept: Don Simpson and the Hollywood Cultures of Excess*

Aiheesta muualla
----------------

* Podcast "The Don"

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Trove
* Elonet

 |
|  |
| Muut | 
* IdRef

 |

 |